雙林善慧大士錄贊
作者：李綱
朝代：宋

paragraphs: 彌勒棲神兜率天，下生此土猶久遠。
化身無數在世間，善慧大士乃其一。
于中深秘菩薩行，而外示現凡夫相。
佃獵漁捕悉與同，娶妻生子亦復爾。
忽然照水知宿因，本來神智皆具足。
雙林浄土坐道場，說法度脱無量衆。
爲欲化導群生故，六度四心爲依止。
田園廬舍諸器用，奴婢妻子亦棄捐。
而以營修大法會，蓋行布施攝慳貪。
強夫暴客與魔民，豪奪追逐共誣謗。
更以軟語安慰之，蓋行忍辱攝瞋恚。
精進攝諸懈怠者，晝夜行道不休息。
持戒攝諸毁禁者，敷草而坐食粗糲。
智惠禪定無有邊，攝諸癡亂亦如是。
慈悲喜捨救衆生，微妙宏深難測識。
雖依如是衆法門，亦不於此而常住。
辨才演說無滯閡，譬如空谷中答響。
歌頌句偈自成章，縱横顛倒皆通達。
神通游戲得自在，聊以折伏不信心。
異香殊相放妙光，一叩宮門餘悉啓。
住是解脱不思議，正如長者維摩詰。
應世闡化靡不齊，故於行道常接後。
化緣已畢示寂滅，迄今何翅五百年。
雖有文字傳未來，蕪纇不能發實相。
我觀龍津大居士，已能深入不二門。
應緣雖現宰官身，於諸世味如嚼蠟。
燕閑清浄無所爲，乃以筆墨爲法施。
芟除潤色出妙語，善慧之書乃光焰。
佛子若觀善慧書，當知三士無異法。
毗耶離城雙樹林，及此龍津元一處。
受持讀誦善思維，普願發心無上道。